**Maakonna arengustrateegia uuendamise juhend**

Versioon: 14.12.2020

**Sisukord**

[Sissejuhatus 1](#_Toc58850530)

[Ajakava maakonna arengustrateegia uuendamiseks 3](#_Toc58850531)

[Partnerite ja avalikkuse kaasamine 3](#_Toc58850532)

[Piirkondliku ehk maakondade ülese arengustrateegia ja valdkondliku arengustrateegia koostamine 4](#_Toc58850533)

[Visioon ja strateegilised valikud 5](#_Toc58850534)

[Kajastatavad valdkonnad üldiselt 5](#_Toc58850535)

[Sotsiaalne taristu ja olulisemad muudatused avalike teenuste osutamisel 6](#_Toc58850536)

[Soovitused haridusvaldkonna planeerimiseks ja teiste valdkondadega integreerimiseks 7](#_Toc58850537)

[Inimressursi arendamine 9](#_Toc58850538)

[Majandusareng ja ettevõtlus 9](#_Toc58850539)

[Taustaanalüüs 10](#_Toc58850540)

[Olemasolev ettevõtluskeskkond 10](#_Toc58850541)

[Soovitav ettevõtluskeskkond 11](#_Toc58850542)

[Ettevõtjate osalemine prioriteetide seadmisel 12](#_Toc58850543)

[Kestlik keskkonnaga arvestav areng 13](#_Toc58850544)

[Linnapiirkondade säästev areng 14](#_Toc58850545)

[Arengustrateegia tegevuskava 15](#_Toc58850546)

[Avalike teenuste osutamiseks ja arendamiseks vajalike objektide ning investeeringuvajaduste kajastamisest tegevuskavas 17](#_Toc58850547)

[Märkused linnapiirkonna integreeritud tegevuskava kohta: 17](#_Toc58850548)

[Maakonna arengustrateegia seos teiste arengudokumentidega 18](#_Toc58850549)

[Seosed KOVde arengukavadega 18](#_Toc58850550)

[Seosed olemasolevate ja koostatavate maakondlike arengudokumentidega 18](#_Toc58850551)

[Riigi valdkondlike arengukavadega arvestamine 19](#_Toc58850552)

[Maakonna arengustrateegia uuendamise korraldus, uuendatud arengustrateegia elluviimine ja seire ning tegevuskava ajahorisont 19](#_Toc58850553)

# Sissejuhatus

Käesolev maakonna arengustrateegia uuendamise juhend on abiks kohaliku omavalitsuse korralduse seadusest (KOKS) tuleneva ülesande – maakondade arengustrateegiate koostamise täitmisel. Uuendamise juhend ei käsitle maakonna arengustrateegia koostamist tervikuna, vaid eelkõige on fookuses strateegiast „Eesti 2035“ tulenevad ja ministeeriumite poolsed soovitused, mida tuleks arvesse võtta maakonna arengustrateegia ja selle tegevuskava uuendamisel.

See maakonna arengustrateegia uuendamist käsitlev soovituslik juhendmaterjal käsitleb eelseisvat, 2020. aasta sügisest alanud järkjärgulist protsessi, mis ideaalis lõpeb 2022. aasta kevadel. Selle ajavahemiku sisse jäävad ka järjekordsed kohalike omavalitsuste (KOV) volikogude valimised 2021. aasta oktoobris. Seekordses maakonna arengustrateegia uuendamise protsessis on tulenevalt suuremast ajavarust rõhk kaasamisel, KOVde koostööl, ettevõtluse arendamisel ning sotsiaalse taristu ja avalike teenuste ümberkujundamisel valdavalt kahaneva rahvastikuga piirkondades. Protsessi aeg on seotud ettevalmistuste tegemisega Euroopa Liidu (EL) uueks rahastusperioodiks 2021-2027, mistõttu on juhendis rohkem rõhku pandud riigi tasandi ootustele maakonna arengustrateegiale, et teadvustada neid senisest rohkem ka piirkondlikul tasandil. Juhendis toodud soovitused lähtuvad nii regionaalvaldkonna kui teiste poliitikavaldkondade lähikümnendi olulisematest arenguväljakutsetest, mis eeldavad riigi ja piirkondade ühist tegutsemist. See ei tähenda, et maakonna arengustrateegiad ei võiks ka edaspidi kajastada neid prioriteetseid koostöösuundi, mida kavandatakse ellu viia eelkõige maakonna partnerite enda ressursside toel.

Märkus: Lisaks sellele juhendile on maakonna arengustrateegia ja selle tegevuskava koostamisel samuti abiks varasem Rahandusministeeriumi (RM) poolt koostatud soovituslik dokument – Maakonna arengustrateegia koostamise juhend[[1]](#footnote-1) koos 7 lisaga, mis on edastatud kõigile maakondlikele arendusorganisatsioonidele (MAROdele).

Oluline on maakonna arengustrateegia uuendamisel võtta arvesse strateegia „Eesti 2035“ üle-eestilisi väljakutseid, strateegilisi sihte ja eesmärke ning mõtestada nende rakendamine maakondlikul tasandil.[[2]](#footnote-2) Samuti on oluline arvesse võtta (kehtivates) riiklikes valdkondlikes arengukavades kavandatut. Siinkohal on tähtsaks märksõnaks „valdkonnaülesus“, mis on strateegia „Eesti 2035“ alusmotiiv, aga iseloomustab hästi ka kohaliku tasandi väljakutseid tänasel päeval kui ka tulevikus. See tähendab KOVde koostöö olulisust nii maakonna-siseselt kui ka üha rohkem maakondade üleselt.

Maakonna arengustrateegia peab seejuures eelkõige olema mõjus ja hästi fokuseeritud juhtimisinstrument (KOV arengukava kõrval) kohalikele omavalitsustele nende baasteenuste (alus- ja põhiharidus, kultuur, tervis, noorsootöö, ühistransport jne) tagamiseks ning piirkondlikuks ja rahvusvaheliseks piiriüleseks koostööks püstitatud eesmärkide saavutamiseks. Maakonna arengustrateegia peab eelkõige andma lisandväärtusena laiema vaate (võrreldes KOV arengukavaga) optimaalse ja kestliku teenustevõrgustiku kujundamiseks. Maakonna arengustrateegia peab panema maakonna kohalikke omavalitsusi tundma end osana maakonnast kui tervikust ja nägema, kuidas nende panustamine, tegevused ja otsused selle arengudokumendi koostamisel ja hilisemal uuendamisel mõjutavad tihti ka teisi omavalitsusi, laiemat piirkonda ja kogu maakonda. Maakonna arengustrateegias peab arvestama maakonnaplaneeringus seatud eesmärke ja tingimusi.

Maakonna arengustrateegias on oluline analüüsida erinevates teemavaldkondades, et milliseid eesmärke ja tegevusi on võimalik ellu viia riigipiiriülese koostöö raames välisriikide omavalitsuste ja regioonidega ning organisatsioonidega. Riigipiiriülese koostöö teadlikum suunamine aitab suurendada koostööprojektide panust maakonna üldiste arengueesmärkide saavutamisse.

# Ajakava maakonna arengustrateegia uuendamiseks

|  |  |  |  |
| --- | --- | --- | --- |
| Juuli – oktoober, 2020 | Maakonna (MK) arengustrateegia tegevuskava uuendamiseks vajalike uuringute taotlusvoor   * kestliku kahanemise väljakutsed ja vajalikud tegevussuunad MK tasandil (rahvastikumuutuste mõju) * MK tasandi ettevõtluse tugiteenuste võrgustiku analüüsid * MK tasandi teenuste võrgustiku arendamise analüüsid   Lisaks on Keskkonnaministeerium (KeM) ette valmistamas taotlusvooru KOV ja maakondlike kliima-energiakavade koostamise toetamiseks | | |
| Sügis, 2020 – kevad, 2022 | Maakonna arengustrateegia ja selle tegevuskava uuendamine (k.a ettevalmistused) | Detsember, 2020 – veebruar, 2021 | MAROde koosseisus tegutsevate maakondade arengustrateegiate uuendamise eestvedajate – maakondade arendusjuhtide (jätku)koolitus |
| Oktoober, 2021 | Kohalike omavalitsuste volikogude valimised |
| 2021 | Toetuse andmise tingimuste koostamine maakondlike ühistegevuste rahastamiseks: RM ja teised ministeeriumid | | |
| Kevad, 2022 | Arengustrateegia KOVde poolt vastu võtmise (soovituslik) lõpptähtaeg;  RM taotlusvoor MK tasandi ja maakonnaüleste ettevõtluse tugiteenuste ning (avalike) teenuste võrgustike arendamise toetamiseks | | |
| 15.01.2023 | Arengustrateegia KOVde poolt vastu võtmise lõpptähtaeg – vastavalt KOKSist lähtuvale tähtajale | | |

# Partnerite ja avalikkuse kaasamine

* KOKS § 374 lg 4 „Valla- või linnavalitsus korraldab või volitab koostööorganit korraldama avalike arutelude kaudu kõigi huvitatud isikute kaasamise maakonna arengustrateegia koostamisse.“

Üldsuse kaasamine maakonna arengustrateegia uuendamise protsessi aitab kindlustada selle tegevusega potentsiaalselt mõjutatud osapoolte informeeritust ning annab neile võimaluse mõjutada kavandatava tegevusega kaasnevaid otsuseid. Erilist tähelepanu tuleb pöörata ühiskonna erinevate, sh haavatavamate sihtrühmade kaasamisele. Strateegia uuendamine ning tegevuskava koostamine peab olema protsess, kus sellest mõjutatud isikud saavad kaasa rääkida soovitud muutuste kohta piirkonnas ning mis aitab jõuda laiapõhjalise, erinevate osapoolte huvisid ühendava ja tasakaalustava kokkuleppeni piirkonnas.

Ehkki KOKS ei suuna kohalikke omavalitsusi otseselt lõimumispoliitikaga tegelema, saavad linnad ja vallad teise keele- ja kultuuritaustaga elanike kohanemisele ja lõimumisele oma haldusterritooriumil avalike teenuste kaudu märkimisväärselt kaasa aidata. Ka Euroopa Liidu liikmesriikide kogemus näitab, et kohalikud omavalitsused peavad lõimumist toetavate teenuste rakendamist tähtsaks. Edukas kohanemine ja lõimumine, integreeritus tööturule ning osalus kogukondlikus elus toetavad Eesti ühiskonna turvalisust ja majanduslikku arengut.

Maakonna arengustrateegia uuendamiseks on soovitav erinevate osapoolte parema kaasamise ja tagasiside saamise huvides jätta pärast 17.10.2021 toimuvaid kohalike omavalitsuste valimisi piisav aeg, et maakonna arengustrateegia uuendatud versiooni jõutaks enne maakonna kõigi kohaliku omavalitsuse volikogudes arutamist arutada ka erinevates volikogude komisjonides. Volikogudes ja komisjonides peab olema piisavalt aega ettepanekute tegemiseks ning prioriteetide kokkuleppimiseks. Igal volikogul peaks olema võimalus teha ettepanekuid eelnõu täiendamiseks enne, kui eelnõu esitatakse volikogule kinnitamiseks. Seega tuleb strateegia uuendamise ajakavas varuda volikogude kaasamiseks piisavalt aega eelnõu mitmeks lugemiseks. Kindlasti on soovitav ka konsulteerida erinevate ministeeriumitega valdkondade lõikes: täpsem praktika selgub edaspidi.

Partnerite kaasamisele võiks enam tähelepanu pöörata ka strateegia elluviimise korraldamisel – mõnes maakonnas on selleks moodustatud erinevaid valdkondi kaasav arengunõukoda, kuid selline praktika ei ole lausaline. Selleks, et maakonna arengustrateegia mõju oleks laiem, on oluline, et lisaks KOVdele oleksid tegevuskava koostamisse ning tegevuste elluviimise järjestuse otsustamisse (sh riigi toetuste abil elluviidavate projektide valik) kaasatud ka ettevõtjad (nt nende katusorganisatsioonide kaudu), arendusorganisatsioonid, LEADERi piirkondlikud tegevusgrupid jm maakondlikud partnerid, sh RM REHO talitused. Tähtis on kaasata erinevaid rahvusi esindavate organisatsioonide ja/või ümarlaudade jt koostööplatvormide esindajad, et oleks tagatud esindatus ka rahvuspõhiselt. Laiapõhjalisem kaasatus maakonna arengut toetavate projektide valikul on ka üheks ministeeriumi prioriteediks.

Eestis on juurdumas uus praktika, kus kohalikud omavalitsused koostavad oma eelarvest kodanikule arusaadava ja lühikese ülevaate. Soovitame sarnast praktikat – lühiülevaate koostamist - ka MAROdele, mille raames on võimalus anda kodanikule arusaadavas stiilis ülevaade maakonna arengustrateegia ja selle tegevuskava seisust, sh liikumisest eesmärkide täitmise poole nii tähtsaimate prioriteetide kui ka teemavaldkondade lõikes. Lühiülevaatest võiks välja tulla, milliseid tegevusi on otsustatud seatud eesmärkide saavutamiseks teha, millised on prioriteetsed järgmised tegevused.

Kaasamise sisu ja vajadust mõtestada ning läbiviimist kavandada aitab käsiraamat „[Kaasamine avalikus sektoris ja vabakonnas](https://riigikantselei.ee/sites/default/files/kaasamine_avalikus_sektoris_ja_vabakonnas1.pdf)“ [[3]](#footnote-3).

# Piirkondliku ehk maakondade ülese arengustrateegia ja valdkondliku arengustrateegia koostamine

Maakonna arengustrateegia asemel võivad kohaliku omavalitsuse üksused kokkuleppe alusel koostada mitme maakonna territooriumi kohta piirkondliku arengustrateegia (KOKS § 373 lg 1). Siinkohal on alusteks lisaks geograafilisele lähedusele ühiste (sarnaste) probleemide olemasolu, kus ühine strateegiline planeerimine tekitab suurema lisandväärtuse.

Mõne väga olulise teema süvitsi käsitlemiseks on maakonna KOVdel võimalus koostada täiendav arengustrateegia mõne tegevusvaldkonna arendamiseks (KOKS § 373 lg 4).

Koostööd selles valdkonnas on võimalik alustada teatud teemavaldkondi käsitletavate piirkondlike arengustrateegiate (arengukavade) koostamisega, mis loomulikult peavad haakuma piirkonna maakondade arengustrateegiatega. Näiteks, Rapla maakonna jaoks on tööalase pendelrände tähtsaimaks sihtkohaks mitte maakonnakeskus Rapla linn, vaid naabermaakonnas Harjumaal asuv Tallinn – seetõttu on üheks koostöövaldkonnaks ühistransport. Kagu-Eesti kolme maakonna jaoks on otstarbekas teha omavahel koostööd mastaabiefekti saavutamiseks kui ka regioonikeskuse – Tartu linna potentsiaali kasutamiseks.

Piirkondliku arengustrateegia menetlemine toimub sarnaselt maakonna arengustrateegiatega. Tulenevalt suuremast tegevusmastaabist on otstarbekas planeerida sellise arengustrateegia koostamiseks (ja hilisemaks uuendamiseks) rohkem aega ja ressurssi.

# Visioon ja strateegilised valikud

Visiooni ehk soovitud tuleviku kirjeldus peab realistlikult tuginema statistilistele jt andmepõhistele allikatele ning olema seatud eesmärkide ja plaanitavate tegevustega saavutatav. Nt soovivad kõik maakonnad, et nende rahvaarv kasvaks või oleks vähemalt stabiilne, kuid kas see unistus on alati realistlik – siinkohal on soovitav, et visiooni selle osa üheks aluseks oleks Statistikaameti poolt (2019. aastal) koostatud pikaajaline rahvastikuprognoos, mis aitab jõukohast sihti seada. Kommentaar: nn nutika kahanemise strateegia (hea elu- ja ettevõtluskeskkonna loomine sh kvaliteetsete teenuste võrgustike kujundamisega) võib olla väärikaks alternatiiviks.

Strateegiliste valikute osa on maakonna arengustrateegia tuumaks. Strateegilised valikud peavad arvestama rahvastiku muutustest tuleneva kohanemise vajadusega – vaatamata väljakutse suurusele ja mõjule enamikule eluvaldkondadele ei ole valdavas enamuses strateegiates seda süviti käsitletud. Strateegias ei peaks olema erinevad tegevussuunad ja tegevused kajastatud ühtlase voona, vaid esile peavad tulema kõige olulisemad prioriteedid ja vajalikud muutused, sh keskkonna- ja rahvastiku muutustega arvestav kohanemine.

# Kajastatavad valdkonnad üldiselt

* KOKS § 373 lg 3 „Arengustrateegia koostatakse maakonna kohta ja selles esitatakse vähemalt: 1) majandusliku ja sotsiaalse ning rahvastiku tervise arengu pikaajalised suundumused ja vajadused; 2) tegevusvaldkondade kaupa hetkeolukorra analüüs, mis sisaldab iga valdkonna probleemide ja olemasolevate võimaluste analüüsi; 3) strateegilised eesmärgid, mis väljendavad taotletavat mõju ja mille saavutamine on mõõdetav või hinnatav; 4) strateegiliste eesmärkide täitmiseks vajalikud tegevuste kogumid arengustrateegia perioodi lõpuni; 5) strateegiliste eesmärkide täitmiseks vajalike tegevuste ruumiline paiknemine.“
* Rahvatervise seaduse § 10 lg 1 punkt 2 „[Kohaliku omavalitsuse üksuste ühiselt täidetavad ülesanded on] maakonna või piirkonna tervise- ja heaoluprofiili koostamine ning selles sisalduva teabega arvestamine maakonna või piirkondliku arengustrateegia koostamisel.“

Maakonna arengustrateegia strateegilised tegevussuunad peavad kindlasti hõlmama alljärgnevaid teemavaldkondi[[4]](#footnote-4):

1. Inimareng (sh sotsiaalvaldkond, kultuur, haridus, tervis, lõimumine);
2. majandusareng ja ettevõtlus;
3. tehniline taristu ning ühistransport ja liikuvus;
4. kestlik keskkonnaga arvestav areng.

Läbivate põhimõtete ehk printsiipidena tuleb senisest põhjalikumalt käsitleda alljärgnevaid väga aktuaalseid aspekte: kestlikkus ehk jätkusuutlikkus; ligipääsetavus; kaasav disain; ruumiline kättesaadavus; rahvastiku kestlik kahanemine; sooline võrdõiguslikkus; mitmekesisus; keskvalitsuse ja kohalike omavalitsuste partnerlus. Märkus: läbivate põhimõtete kohta on selgitused juhendi lõpuosas olevas eraldi alapeatükis.

# Sotsiaalne taristu ja olulisemad muudatused avalike teenuste osutamisel

Riigi vaates on teenuste osutamise jätkusuutlikkus ehk kestlikkus üha suurema tähelepanu all ning paljudel juhtudel ei ole jätkusuutlikkuse hindamine võimalik üksiku omavalitsuse tasandil, sest teenuste tarbijad ning pakkumiseks vajalikud ressursid ei ole seotud ühe kindla omavalitsuse territooriumiga. Seetõttu on oluline arvesse võtta teenuse tarbijaid ja pakkujaid kogu maakonnas ning kavandada teenuse võrgustike muutusi maakondlikult. Teatud teenuste parema kättesaadavuse jm aspektide tõttu võib osutuda kõige otstarbekamaks teeks teenuste maakondade ülene kavandamine.

Maakonna kui terviku arengu seisukohalt on oluline koostada ülevaade KOVde osutatavatest avalikest teenusest, selleks kasutada olevatest vahenditest ja taristust ning realistlikult tulevastest muudatustest, selleks vajalikest vahenditest ja vajalikest muudatustest taristus. Arvestades kestliku kahanemise mõõdet, on nii alus- kui põhiharidus (keskharidusest rääkimata) KOVde ülene teema.

Kuna võimalus osaleda kultuurielus suurendab elukvaliteeti, muudab elukeskkonna väärtuslikumaks ning toetab kogukondlikku tegevust, siis on soovitatav läbi mõelda maakonna seisukohast oluliste kultuuriteenuste (teatrid, kinod, kontserdisaalid, rahvamajad, raamatukogud, muuseumid, näituseasutused jmt) toimimine ja nende arendamise vajadus ja perspektiivikus. Seejuures võtta arvesse ka kultuurivaldkonna riigiasutuste ja erasektori pakutavate teenuste võrgustikku ja võimalikku koostööd nendega. Tähtis on tuginemine kvaliteetse ruumi aluspõhimõtetele. Lähtuvalt riigihalduse ministri 2. aprilli 2019. a käskkirjaga nr 1.1-4/56 moodustatud ruumiloome töörühma ettepanekutest, tuleb ruumiotsuste kavandamisel läbivalt arvestada kvaliteetse ruumi aluspõhimõtetega, mis on sõnastatud töörühma lõpparuande osana koos elluviimiskavaga. Vt <https://www.kul.ee/sites/kulminn/files/lisa_3_-_kvaliteetne_ruum_aluspohimotted.pdf>

Avalike teenuste puhul on seetõttu oluline võrgustikupõhine lähenemine. See tähendab, et nende avalike teenuste kohta, mille kitsaskohti soovitakse lahendada omavalitsuste poolt ühiselt ja koostöös, on vaja luua maakonna arengustrateegiasse terviklik võrgustikupõhine nägemus (nt maakonna põhikoolide ja hariduslike erivajadustega laste koolide või hooldekodude võrk), mis sisaldaks kolme järgmist olulist komponenti:

1. teenusvõrgustiku edaspidise arengu terviklik kontseptsioon (kui selle kohta on olemas eraldiseisev dokument, siis viidata sellele);
2. teenusvõrgustiku sisuline korraldus (sh teenuse disain, vajaliku kvalifikatsiooniga personali kättesaadavus, võrgustiku sisene toimimine ja koostöö, rahastus, KOVide kokkulepped teenuse osutamiseks);
3. taristu vastavus teenusvõrgustiku toimimise vajadustele (nt koolihoonete asukoht, seisukord ja suurus) ning vastavus teenusetarbijate (tulevasele) arvule, võimalused tulevikus hooneid ristkasutada ja nende kasutust optimeerida.

Eeltoodud komponentide raames peaks keskenduma järgmistele alateemadele[[5]](#footnote-5):

* teenusvõrgustiku terviklik vaade[[6]](#footnote-6): kas on olemas teenusvõrgustiku terviklik kontseptsioon? Kas olemasolev kontseptsioon on ajakohane ja toimib parimal võimalikul viisil? Kas on vaja töötada välja uus kontseptsioon, olemasolevat ajakohastada või täiendada (kontseptsiooni aegumise korral)? Millist tuge vajavad KOVid ja teenusepakkujad teenuste ümberkorraldamiseks?;
* teenustega seotud suurimad väljakutsed, sh personali kättesaadavuse/koormuse tagamine, olemasoleva personali teadmiste ja oskuste ajakohastamine, teenuste sisuline arendus ja disain, tarbijate arvust tulenev mastaap, vajaliku rahastuse kaasamine (sh era- ja mittetulundussektori kaasamise vajadus/võimalus), taristu optimeerimine;
* avaliku teenuse maakonna võrgustiku hetkeseis ja tuleviku terviklik pilt: kui suur on antud teenuse vajadus maakonnas olenevalt teenuse tarbijate arvust (sh tarbijate muutuste prognoosist) praegu ja x aasta perspektiivis? Milline on teenuse osutamise kõige parem asukoht / kõige paremad asukohad maakonnas?
* teenuse osutamiseks vajaliku ressursi optimeerimine. Kui suurt teenuskohtade/ objektide arvu/mahtu teenuse osutamiseks vaja on, kui palju sellest on juba olemas / toimib ja kui palju oleks vaja juurde ehitada, kui palju olemasolevast ja pikaajaliselt kasutusse jäävast taristust on kehvas seisus ja vajab parendamist/renoveerimist? Milliseid teenuseid on mõistlik koondada ja millistesse olemasolevatesse hoonetesse: mida on selleks vaja teha?
* milliseid muutusi teenuse osutamise viisides on kavandatud (teenuse ühine osutamine, elektroonsete või mobiilsete teenuste arendamine, personaalsed teenuslahendused vms)?
* milliseid muutusi antud teenuse paremaks osutamiseks/tagamiseks maakonnas soovitakse esile kutsuda x aasta perspektiivis? Millises ulatuses, arvestades teenuse tarbijate prognoositavat arvu, tuleb käsitletavat teenust tulevikus tagada ning kuidas tagada vajaliku kvalifikatsiooniga personali olemasolu?[[7]](#footnote-7)
* milliseid arendustegevusi (sh inimressursi arendamise- ja koolitamise vajaduste osas) oleks vaja algatada, et teenusvõrgustik käivituks kõige paremal moel? Milliseid partnereid oleks vaja selleks kaasata? Kuidas oluliste partnerite koostööd tagada / tõhustada?
* milliseid objekte olemasolevast võrgustikust on mõistlik säilitada, renoveerida ja milliseid lammutada või ümber kujundada ristkasutamiseks või muude teenuste osutamise tarbeks? Millistes piirkondades või millised teenused on otstarbekas koondada ühele pinnale?
* milline on teenuse kvaliteedi parendamise investeeringute kava: millises järjekorras oleks kõige otstarbekam investeeringuobjektid renoveerida ja ehitada?

## Soovitused haridusvaldkonna planeerimiseks ja teiste valdkondadega integreerimiseks

Eesti seisab silmitsi ühiskonna vananemisega seotud muutustega ning loomulik iive on 2035. aastaks valdavalt negatiivne. Üheks suurimaks väljakutseks on kujundada ümber haridusvõrk ning sellega seotud avalikud teenused nii kahanevates kui ka kasvavates piirkondades.

Haridusvaldkonna arengukava 2035 [[8]](#footnote-8) üheks olulisemaks suundumuseks on tagada kvaliteetset haridust pakkuv, kaasav ja kestlik õppeasutuste võrk ja taristu, et haridus oleks kättesaadav eri sihtrühmadele ja õppekeskkond toetaks nüüdisaegset õpikäsitust.

Strateegilised dokumendid, mida on vajalik oma maakonna eripära arvestades maakonna arengustrateegia koostajatel mõista ja mõtestada

Riigi pikaajaline strateegia Eesti 2035[[9]](#footnote-9)

Riigireformi eelnõu[[10]](#footnote-10)

Haridusvaldkonna arengukava 2035 eelnõu[[11]](#footnote-11)

Noorsootöövaldkonna arengukava 2035 eelnõu[[12]](#footnote-12)

Riigikontrolli aruanne „Esmatähtsate avalike teenuste tulevik“

Eesti inimarengu aruanne 2019/20

Haridusvaldkonna arengukava suundumused, millest lähtuda sotsiaalse infrastruktuuri ja avalike teenuste arendamisel.

Alus- ja põhihariduse ning noorsootöö (sh huvihariduse/tegevuse) korraldus on kohaliku omavalitsuse vastutus. Vajalikud on terviklikud lahendused sotsiaalse infrastruktuuri ümberkujundamisel, et luua uued võimekused erinevate avalikke teenuste kättesaadavuseks järgneva 15 aasta perspektiivis. Vajalik on läbi mõelda järgmised teemad:

Kodulähedane alusharidus ja õpe põhikooli esimeses ja teises kooliastmes (erinevad mudelid sh nt avalikke teenuseid koondav hoone väiksemas keskuses või suurema kooli lasteaia/kooli õppekohad väiksemates kantides nt 1-3kl, 1.-4.-kl, 1.-6.kl).

Kolmanda kooliastme koondamine omavalitsuse suurematesse keskustesse et õpilastele tagada põhi-ja huvihariduse võimalused (nt põhi-, huvihariduse ja noorsootöö integreeritud üksused).

Haridustaristu vastavusse viimine õpilaste õppekohtade vajadusega arvestades nüüdisaegse õpikäsitusega, kaasava hariduse, avalike teenuste integreerituse võimaluste ja ruumikvaliteedi põhimõtetega (sh ligipääsetavus, ohutus, säästlikkus, tõhusus jne).

Eesti Linnade ja Valdade Liidu ning Haridus-ja Teadusministeeriumi koostöös on koostatud soovituslik materjal, kuidas parimal moel ja praktikast lähtudes valmistada ette haridusvõrgu planeerimise ja muutmise protsessi ja otsuseid“[[13]](#footnote-13).

2.2. Ühtne keskharidus ja suurem integreeritus kutseharidusega. Riigil vastutus noortele keskhariduse st üldkeskhariduse ehk gümnaasiumi, kutsekeskhariduse ja täiskasvanute üldkesk-ja kutseõppe korraldamisel. Õpivõimalused on valikuterohked ning haridustasemete ja -liikide vahel on võimalik sujuvalt ja paindlikult liikuda.

2.2.1 Haridus-ja Teadusministeeriumi eestvedamisel töötatakse välja ja rakendatakse piirkondlike/maakondlike/regionaalsete hariduskeskuste kontseptsioon, et luua uusi õppevorme ja võimalusi üld-, kutse ja kõrghariduse ning mitteformaalse õppe, sh noorsootöö sidustamiseks ja üleminekute lihtsustamiseks;

2.2.2. Riigi ja kohalike omavalitsuste koostöö keskhariduse konsolideerimisel ja korraldamisel sh võimalikud kokkulepped ja halduslepingud.

2.2.3. Kesk- ja kutsehariduse taristu ühiskasutus, koostöö põhikoolidega, huvikoolidega, pinnakasutuse optimeerimine ja ressursitõhususe kasv.

2.3 Haridus-, sotsiaal- tervishoiuvaldkonna teenuste integreeritus avalike teenuste ja sotsiaalse infrastruktuuri arendamisel. Kohalike omavalitsuste koostöö piirkondliku/maakondliku ulatusega ülesannete täitmisel.

2.3.1 Omavalitsuste maakonnapõhine koostöö tugiteenuste kujundamisel ja suuremat tuge vajavate laste koolide pidamisel, ülevõtmisel (n omavalitsuste ühisasutus- suuremat tuge vajavate laste kool, kus kättesaadavad ka rehabilitatsiooni jt tervishoiuteenused, õppenõustamine, asenduskodu).

2.4 Õppes osalemist toetav maakondade ülene transpordikorraldus sh arvestades ühe olulise sihtrühmana põhi-, huvihariduse- ja keskhariduse õppurite liikumise vajadusi.

2.5 Digitaristu ja nutikas õppevara. Kohtvõrkude renoveerimine ja rajamine, uuenduslike õppevaralahenduste loomine ja kasutamine, et õppimise ja õpetamise võimekus oleks tagatud nii jätkusuutlikus haridusvõrgus kui ka iga õppuri kodus.

## Inimressursi arendamine

Arengu kavandamisel ja elluviimisel on järjest olulisemad selleks sobivad vajalikud kompetentsid. Seni on riik kesksete koolituste näol jõulisemalt toetanud ka kohaliku tasandi arendus- ja koolitusvajadusi, mis järgmise ESF (Euroopa Sotsiaalfondi) perioodil sellises mahus ei jätku. Seetõttu on eesmärkide saavutamiseks vajalik tegevuste ja ressursside kavandamisel läbi mõelda ka inimressursi arendamise vajadused ning vajadusel kavandada maakondlike eesmärkide saavutamist toetavad arendus- ja koolitustegevused (nt teenuste disainimise arendusprogrammid, võrgustikupõhise koostöö juurutamisele suunatud tegevused, juhtide (valdkonnaülese sidususe loomiseks) arenguprogrammid jne).[[14]](#footnote-14)

# Majandusareng ja ettevõtlus

Majandusarengu ja ettevõtluse osa täiendamisel on oluline strateegiliste valikute tegemine, mis peab põhinema statistilistel jt andmepõhistel allikatel ja SWOT-analüüsil, olles loogilises seoses rahvastiku muutustest tuleneva kohanemisega (sh rahvastiku vananemine ja kahanemine). Strateegiliste valikute tegemisel lähtutakse kokkuleppest, et milliseid kitsaskohti soovitakse lahendada KOVde poolt koostöös ning milliseid arengueeldusi võimendada. Ilma selgeid fookusi seadmata hajub tegevustik laiali ning soovitud mõju jääb saavutamata.

Maakonna arengustrateegia peaks kajastama ettevõtluskeskkonda arendavatest tegevustest terviklikku või, kus see on asjakohane, ka võrgustikupõhist terviklikku vaadet. Kuivõrd tööjõu igapäevase pendelrände loogiliseks areaaliks on ühest omavalitsusest suurem piirkond, üldjuhul on selleks maakond (keskus – tagamaa vahelises seoses)[[15]](#footnote-15) ning ettevõtluskeskkonna iseseisvaks arendamiseks jääb omavalitsus üksinda tihtipeale liiga väikseks, on väga oluline maakonna ettevõtluskeskkonna arendamise tervikliku vaate esitamine just maakonna arengustrateegias.

Üldiselt peaks maakonna arengustrateegia ettevõtluse ja ettevõtluskeskkonna arendamise osa andma vastuse järgmistele strateegilistele küsimustele:

* milline on maakonna olemasolev ja soovitav ettevõtluskeskkond;
* millised on kitsaskohad, mida soovitakse lahendada;
* millised on arengueeldused, mida soovitakse võimendada;
* millised strateegilised tegevuste valikud aitavad lahendada olulisemaid kitsaskohti ja võimendada arengueeldusi ning toetavad maakonna ettevõtluse ja ettevõtluskeskkonna arengut visiooni/liikumist eesmärgi suunas.

Kui on selge vaade, millist ettevõtluskeskkonda soovitakse kujundada ning kitsendatud sellest tulenevalt prioriteetseid tegevussuundi, on lihtsam sisustada ka tegevuskava vastavate tegevustega.

Arengustrateegia põhitekst peaks tooma välja ühised prioriteedid ning peamised kavandatavad muutused. Tegevuskava omakorda peaks sisaldama läbimõeldud ja omavahel integreeritud tegevuste kompleksi, mis on omavahel sidustatud ning piisavad nende muutuste saavutamiseks. Tegevuskava sisukuse põhjal hindavad elanikud, ettevõtjad ja võimalikud investorid seda, kuivõrd tõsiseltvõetav on arengustrateegias kirjapandu. Samuti on see aluseks hindamaks seatud eesmärkide saavutamise usutavust. Vältima peaks tegevussuundi, millega kavandatakse üksikuid ning omavahel seostamata (vähese mõjuga) tegevusi. Pigem realistlikult hinnata võimekust ühistegevusteks ning kitsendada tegevussuundade loetelu.

Riigi vaates pöördub ettevõtluskeskkonna arengu toetamisel fookus järjest enam suurema mõjuulatusega integreeritud projektidele, mis sisaldavad mitme partneri ühist tegutsemist, omavalitsuste ühistegevust või koostööd teiste sektoritega või kus on omavahel mõtestatult sidustatud erinevad investeeringud ning tugitegevused.

## Taustaanalüüs

Saamaks vastust eespool nimetatud strateegilistele küsimustele, tuleks läbi mõelda järgmised teemad: võimalusel koostades või täiendades maakonna ettevõtluskeskkonna ja piirkonna ettevõtete arengu toetamise võimaluste taustaanalüüsi.

### Olemasolev ettevõtluskeskkond

See osa taustaanalüüsist võiks sisaldada statistilist ülevaadet maakonnas tegutsevatest ettevõtetest. Soovitatav on alustada ülevaate koostamist Maksu- ja Tolliameti kogutud avalikest näitajatest, millele võib lisada ka muudest andmekogudest kogutud asjakohaseid andmeid.

Välja võiks tuua näiteks järgmised andmed maakonna ettevõtete kohta:

* maakonna territooriumil tegutsevate ettevõtete arv, valdkondlik jaotus (EMTAK 2008 tegevusalade järgi, sh eksportivate ettevõtete arv; ettevõtete käive, sh ekspordikäive ja kasum äriregistri andmetel kolm viimast aastat);
* maakonna ettevõtetes töötavate inimeste arv (andmestiku olemasolu korral ka informatsioon töötajate arvu kohta väljastpoolt maakonda (nt võõrtööjõud));
* maakonna olemasoleva tööjõu näitaja vs maakonna töökohtade arv;
* ettevõtete suurus töötajate arvu järgi;
* töötajate keskmine töötasu tegevusalade lõikes (sektorite põhiselt, EMTAK 2008);
* võimalusel maakonna parimad palgamaksjad, parimatest palgamaksjatest ettevõtete arv ja nende profiil;
* maakonna olulisemate sektorite kirjeldus, sh loodav lisandväärtus.

Soovitav on koostada SWOT-analüüs maakonna ettevõtluskeskkonna hetkeolukorra kohta. Selles osas võiks välja tuua maakonna ettevõtluskeskkonna: a) tugevused; b) nõrkused; c) arenguvõimalused ja d) ohud. Arenguvõimaluste analüüsis tuleb arvesse võtta ka planeeringutega juba kavandatud ettevõtlusalasid. Samuti saab siinkohal kirjeldada maakonna olulisemate ettevõtete kohta tarneahelas ja sellest tulenevaid võimalusi tõusta tarneahelas kõrgemale.

SWOT analüüsi arenguvõimalustest lähtuvalt saab kujundada ettevõtluskeskkonda arendavate terviklike strateegiliste tegevuste kompleksi ja kirjeldada tegevuskavas.

Läbi tuleks mõelda näiteks järgmised küsimused:[[16]](#footnote-16)

* millised on maakonna konkurentsieelised;
* maakonna olulisemate tegevusalade sektoranalüüs;
* milline on maakonna tööhõive struktuur, millised on olemasolevad tööjõureservid;
* kas ja kuidas toetab regionaalne (kutse)haridusvõrk maakonna ettevõtete vajadusi spetsialistide leidmisel;
* millised ettevõtluskeskkonda arendavatest tegevustest tänaseks puuduvad ja mida oleks vaja edaspidi arendada, et arendustegevused oleks komplekssed (oleks kaetud kaardistatud kitsaskohad) – nt kas ja kuidas ollakse info, tegevuste ja rahaga valmis toetama uute töökohtade loojaid tööjõu leidmisel, ühiskondliku transpordi kohandamisel ettevõtjate vajadustele, töötajate väljaõppega seotud kulude katmisel, elukoha leidmisel, tugiteenused spetsialisti elukaaslasele töökoha leidmisel (kogukonna abi), lastele lasteaiakoha leidmisel jmt mis pakuvad saabuvale ettevõtjale kompleksset lahendust;
* koostöö üldharidus- ja kutsekoolide (sh noorte ettevõtlikkuse arendamise teemad), kolledžite ja kõrgkoolidega ning noorsootööasutuste ja –organisatsioonidega, millised on koostöö tegevused ja milliseid kitsaskohti sellega lahendatakse;
* oluline on ettevõtluskeskkonna ja tööhõive teemade juures tähelepanu pöörata noorte tööturule sisenemisele, noorte ettevõtlikkuse toetamisele (sh õpilasfirmad, omaalgatus ja omaalgatuse toetamine nt läbi omaalgatusfondi), tööoskuste arendamisele (nt läbi malevate korralduse);
* koostöö piirkondlike arendusorganisatsioonidega (sh maakondlikud arenduskeskused, regionaalsed kompetentsikeskused, toimivad klastrid, inkubaatorid jm tugistruktuurid), millised on koostöö tegevused ja milliseid kitsaskohti sellega lahendatakse;
* millist tuge pakutakse alustavatele ja tegutsevatele ettevõtetele ning potentsiaalsetele uutele tulijatele (toetused, arendustegevused, tugistruktuurid, välisinvesteeringute maandamine, maa- ja planeerimisküsimused[[17]](#footnote-17), teenused teadmismahukuse suurendamiseks jne);
* millised on maakonnas olemasolevad ja kavandatavad tööstusalad[[18]](#footnote-18) ning mis on nende vajadus ja roll maakonna arengus[[19]](#footnote-19).

Arengustrateegias võiks olla läbi mõtestatud ka maakonna seisukohast oluliste erateenuste võrgustike (pangakontorid, sularahaautomaadid või postipangad, hambaravi, apteek, postkontor, tankla, toidu- ja esmatarbekaupade kauplus, ehituskaupade kauplus jms) toimimine ja nende arendamise vajadus ja perspektiivikus ning vajalik avaliku sektori tugi nende teenuste toimimise tagamiseks. [[20]](#footnote-20)

##### Soovitav ettevõtluskeskkond*[[21]](#footnote-21)*

Soovitava ettevõtluskeskkonna kujundamiseks tuleks maakonnas kokku leppida, millist ettevõtluskeskkonda soovitakse oma territooriumil kujundada, millist arengut oleks selleks vaja ja milliseid samme saavad maakonna omavalitsused jt piirkondlikud partnerid üheskoos sellise arengu esile kutsumiseks astuda? Sarnaselt muude valdkondadega eeldab ka see prioriteetide seadmist, sest igat asja natuke tehes jääb soovitav muutus saavutamata. Arvestama peab seejuures eelnevalt soovitatud olemasoleva ettevõtluskeskkonna SWOT analüüsiga, seal välja toodud tugevuste, nõrkuste, arenguvõimaluste ja ohtudega.

Nii piirkonna elanike, ettevõtjate kui võimalike investorite jaoks peaks andma maakonna arengustrateegia selgelt edasi järgmise olulisema info:

* Milliseid võimalusi maakond (tootmis)ettevõtetele pakub?

Siin võiks välja tuua olulisemad arendussuunad ja –prioriteedid ettevõtluse osas: milliseid teenuseid, tugistruktuure, taristut arendatakse, millist koostööd soovitakse erasektoriga teha jne. See osa peaks kindlasti olema kooskõlas kehtiva üldplaneeringuga.

* Millise profiiliga ettevõtteid oma territooriumile või selle teatud osadele eelistatult tegutsema soovitakse?

Arengustrateegia ettevõtluse osa võiks anda selge sõnumi ka tööstusharude või ettevõtlussektorite parameetrite kohta, mida oma territooriumile eelistatult otsitakse või millise ettevõtlussektori tegevusi piirkonda ei soovita. See vähendaks hilisemat asjatut ajakulukat menetlust ettevõtjate jaoks, kelle tegevusala pole piirkonda oodatud. Samuti aitaks eelistatud ettevõtluse kirjeldamine (seostatult seda tüüpi ettevõtteid soosivate arendustegevustega) kaasa soovitud klastrite ja sünergia tekkimisele piirkonnas. Ka see osa peab olema kooskõlas kehtivate ja/või koostatavate KOVide üldplaneeringute ning maakonnaplaneeringuga.

* Milliseid tugiteenuseid ja -võrgustikke on kavas maakonnas ühiselt ettevõtluse arengu toetamiseks/ suunamiseks arendada?

Arengustrateegia peaks määratlema prioriteetsed tegevused, valides nt tööstusalade, klastrite, kompetentsikeskuste arenduse, maakondlike arenduskeskuste teenuste laiendamise, üürikorterite olemasolule jm tööjõuprobleemide lahendamisele kaasaaitamise jm võimalike tegevuste seast olulisimad, millel on kõige selgem mõju soovitud ettevõtluse arengusuunale piirkonnas.

* Kas ja millist sotsiaalset ja tehnilist tugitaristut peaks maakond / KOV ühiselt ettevõtluse arendamiseks pakkuma?

Oluline on analüüsida, et milliseid ettevõtluse arendamiseks vajalikke tugistruktuure erasektor ei paku. Näiteks, kas on vaja munitsipaalkortereid, mida on võimalik ettevõtjatele tööjõu majutamiseks välja üürida? Või kas on vaja luua kaugtöökeskused ehk vajalike kommunikatsioonidega tööpaigad, kus inimestel oleks võimalik oma tööandja heaks kohapeal tööd teha? Kui palju selliseid tugistruktuure on vaja ning kus peaksid need ruumiliselt paiknema - kui suur ja millistes piirkondades on maakonnas katmata vajadus munitsipaalkorteritele; kui suur on maakonna vajadus kaugtöökeskuste tööpaikadele jms.

* Kas ja millise taristu ühiselt arendamiseks vajavad maakonna KOVd erasektori abi?

Ettevõtluskeskkonna ja teenuste võrgustike kavandamisel ja rajamisel on vajalik juba ette läbi mõelda ja analüüsida mõju liikuvusele, ligipääsetavusele ja kättesaadavusele, sh lähtuda arengu suunamisel mh hea taristu ja ühistranspordiühenduste olemasolust.

Maakonna arengustrateegias on oluline näidata ära potentsiaalsed avaliku ja erasektori koostöö ehk PPP-projektid, mida soovitakse arendada omavalitsuste poolt ühiselt (milline vajalik taristu on maakonnas puudu, kuid lähima 15 aasta jooksul vajalik) ning milles osalemises võiks olla huvi ka erasektoril.

## Ettevõtjate osalemine prioriteetide seadmisel

Kuidas kaasata ettevõtjaid paremini maakonnas ettevõtluspoliitika kujundamisse? Selle osas tuleks välja tuua, kuidas maakondlik arendusorganisatsioon on ettevõtjaid kaasanud või plaanib tulevikus kaasata maakonna arengustrateegia ja selle tegevuskava valmimisse. Head näited oleksid:

* ettevõtlusküsimuste regulaarne arutamine regionaalsete ettevõtlusorganisatsioonidega;
* maakondlike arendusorganisatsioonide, maakondlike arenduskeskuste ja KOVde ühised kohtumised maakonna suuremate tööandjatega;
* ettevõtjate kaasamine, kas otse või katusorganisatsioonide esindajate näol: nt maakonna arengustrateegia ettevõtlusosade koostamisse, maakonna- ja üldplaneeringu koostamisse jne.

Tegevuste kavandamisel tuleks mõelda, kuidas saada ettevõtjatelt optimaalse ajakasutusega võimalikult hea sisend. Oluline on, et ettevõtja ka ise tunnetaks, et tegu on sisulise kaasamisega (st võimalusel ettevõtjate ettepanekute arvestamisega), mitte nn formaalsega.

Kas omavalitsuste, ettevõtete ja haridus- ja teadusasutuste koostöös oleks vaja luua mõni tootearenduse tugi, mis töötaks vastava sektori ettevõtjate tarbeks? Sellele küsimusele vastamine eeldab ettevõtete, KOVde ja haridusasutuste piirkondlikku koostööd. Üheks võimalikuks näiteks on tegutsevad kompetentsikeskused.

# Kestlik keskkonnaga arvestav areng

# 

Käsitleda tuleks valdkondi, mis on esmatähtsad hea keskkonnaseisundi ja inimtervise kaitse aspektist ning strateegiliste keskkonnaeesmärkide saavutamiseks. Lähtuda tuleks strateegiast „Eesti 2035“ ja üleriigilise planeeringu „Eesti 2030“ tegevuskavast ja selle kestliku arengu raames võetud eesmärkidest, eelkõige eesmärgid 6 (vesi ja kanalisatsioon), 7 (jätkusuutlik energia), 11 (jätkusuutlikud linnad ja asumid), 12 (säästev tootmine ja tarbimine), 13 (kliimamuutuste vastased meetmed), 14 (ookeanid ja mereressursid) ja 15 (maa ökosüsteemid). Soovitav on arvesse võtta ka Euroopa rohelisest kokkuleppest tulenevaid põhimõtteid.

Vt lähemalt:

Kestliku arengu eesmärgid<https://www.terveilm.ee/leht/teabekeskuse-teemad/kestliku-arengu-eesmargid/>,

Eesti 2035 strateegilised sihid <https://www.riigikantselei.ee/sites/default/files/riigikantselei/strateegiaburoo/Eesti2035/eesti_suured_sihid_pilt_072019.pdf>,

Euroopa roheline kokkulepe <https://www.envir.ee/et/euroopa-roheline-kokkulepe>.

Valdkonnad, mis on piirkondlikult enim strateegilisest planeerimisest mõjutatud, on:

* Kohalike ressursside kestlik ja väärindav kasutamine ning ringmajandus;
* Jäätmemajandus;
* Elurikkuse kaitse;
* Metsade kestlik majandamine;
* Kliimamuutuste leevendamine[[22]](#footnote-22);[[23]](#footnote-23)
* Kliimamuutuste mõjudega kohanemine[[24]](#footnote-24);
* Veekaitse ja jätkusuutlik veemajandus;
* Õhukvaliteedi parendamine, mh siseruumide õhu radoonisisaldusega arvestamine kõrgendatud radooniriskiga aladel;
* Rohealade planeerimine, sh kohaliku omavalitsuse tasandil kaitstavate loodusobjektide määratlemine.

Nimetatud valdkondades tuleks välja tuua maakonna tasandil piirkonnale olulised teemad, neis kirjeldada hetkeolukord tugevuste ja nõrkustega, probleemkohad ning arenguvajadused strateegiliste eesmärkide poole püüdlemiseks.

Ruumilise planeerimise ja ehitussektori mõttes on oluline keskkonnaressurss olemasolevad hooned. Olemasoleva hoonefondi kasutamine ja energiatõhusamaks kohendamine on keskkonnasäästlikum kui uute hoonete ehitamine. Kõige „rohelisem“ on maja, mis on juba ehitatud. Taastamiskõlblike hoonete lammutamise minimeerimine ja transpordi mõjude vähendamine on samuti keskkonnapoliitika meetmed. See on eriti oluline teades, et rohkem kui 1/3 Eesti ehituspärandist on avariilises seisukorras või hävimisohus. Halvem on olukord kahaneva elanikkonnaga piirkondades, kus kinnisvaraturg ei toimi ja leidub palju tühje maju. Mälestised säilivad kõige paremini, kui need on kasutuses, seetõttu on strateegiliselt vajalik olemasoleva väärtarhitektuuri eelistamine uute hoonete ehitamisele ja ajalooliste linnasüdamete arendamine. Tuleb soodustada väärtuslike ajalooliste hoonete korrastamist ja kohandamist uutele funktsioonidele selleks, et piirkondi korrastada, elavdada ning atraktiivsemaks muuta.

Eesti CO₂ heitmest tarbivad hoonete materjalid, ehitamine, ülalpidamine ja lammutamine üle 50%. Seega peitub hoonesektoris suur kokkuhoiupotentsiaal. Uue hoone rajamiseks kulutatud energia moodustab hoone kogu elukaare (materjalide tootmisest ja transpordist kuni lammutamise ja jäätmete utiliseerimiseni) energiabilansist 80%. Kütmisele kulutatakse 50 kasutusaasta jooksul vaid 20% hoone elutsükli energiabilansist. Seega tuleks eriti kahanevates piirkondades, kus on suur hoonete ülejääk, iga uue hoone rajamine põhjalikult läbi mõelda ja võimalusel eelistada olemasolevate korrastamist.

# Linnapiirkondade säästev areng

Erinevalt varasemalt praktikast ei koostata seekord eraldi arengudokumendina linnapiirkonna jätkusuutliku arengu strateegiaid, vaid seda temaatikat käsitletakse integreeritult maakonna uuendatava arengustrateegia siseselt, eraldi alapeatükkide ja/või alalõikudena[[25]](#footnote-25). Käesolev märkus puudutab Harju, Tartu, Pärnu ja Ida-Viru maakonna arengustrateegia uuendamist.

Maakonna arengustrateegiast peab olema selgelt välja loetav linnapiirkonna geograafilise ala piiritlus koos sellekohaste põhjendustega. Linnapiirkonnana käsitletakse üldiselt keskuslinna ja sellega funktsionaalselt tihedalt seotud lähitagamaad. Arvestades 2017. aastal läbi viidud kohalike omavalitsuste haldusterritoriaalse korralduse reformi, ei ole linnapiirkonna ala kaardistamisel enam asjakohane lähtuda keskuslinnaga piirnevate kohaliku omavalitsuse üksuste piiridest. Linnapiirkonna lähitagamaa territooriumi määratlemisel saab lähtuda Statistikaameti linnaliste asustuspiirkondade kaardistusest8, vastava lähitagamaa vahetust külgnemisest keskuslinnaga ning igapäevase tiheda pendelrände ulatusest.

Kõigi tegevussuundade käsitlemisel tuleb lähtuda järgmisest ülesehitusest:

1. olukorra kirjeldus ja analüüs: linnapiirkonna peamised ja ühised probleemid ning arenguvõimalused;
2. linnapiirkonna ühised strateegilised põhieesmärgid;
3. linnapiirkonna prioriteetsed ja ühised tegevussuunad.

Linnapiirkonda puudutava teemakäsitluse puhul peaks keskenduma eeskätt nendele arengustrateegia teemavaldkondade kitsaskohtadele, mille lahendamine eeldab linnapiirkonna KOV üksuste koostööd või ühist tegevuste koordineerimist. Lähtealuseks on linnapiirkonna KOV üksuste olemasolevad arendusdokumendid (linnapiirkonna ühine strateegia 2014-2020, arengukavad, eelarvestrateegiad, planeeringud). Oluliseks arengudokumendiks on koostatav transpordi ja liikuvuse arengukava aastateks 2021-2030: linnapiirkondade strateegiad peavad haakuma selles arengukavas seatud eesmärkidega säästva linnalise liikuvuse kujundamisel. Probleemide, väljakutsete, võimaluste, prioriteetide, eesmärkide ja tegevussuundade valikuid tuleb põhjendada asjakohaste analüüside või selgitustega. Samuti võib viidata asjakohasele teisele sama valdkonda või territooriumi hõlmavale arengukavale, mis antud temaatikat käsitavad.

Eeskätt tuleb suuremat tähelepanu osutada linnapiirkondadele kavandatud 8% Euroopa Regionaalarengu Fondi (ERF) vahendite sekkumisvaldkondadega seotud teemadele, milleks eelduslikult[[26]](#footnote-26) on säästev linnaline liikuvus Tallinna, Tartu ja Pärnu linnapiirkondades, nutikate lahenduste kasutamine kõigis nelja maakonna viies suuremas linnapiirkonnas, avaliku linnaruumi atraktiivsus Ida-Virumaa linnapiirkondades. Nimetatud valdkondades lepitakse valdkonna eest vastutavate ministeeriumitega kokku täpsemad teemapüstitused, millele tuleb arengukava koostamisel tähelepanu pöörata. Linnaarengu meetmetest on võimalik toetada vaid selliseid tegevusi, mille vajadus tuleneb maakonna arengustrateegiast. Näiteks saab nutikate lahenduste rahastamiseks esitada selliste valdkondade ideid, mille osas on arengustrateegias välja toodud, et nende lahendamiseks on vajalik leida uuenduslikke lahendusi ja/või teha koostööd teadusasutuste ja ettevõtjatega. Seos maakonna arengustrateegia eesmärkidega peab olema tuvastatav. Kõikide teemaplokkide juures tuleb läbivalt analüüsida, kuidas puudutavad tegevused kolmandaid osapooli ning keda ja mil viisil on vajalik või soovituslik kaasata lisaks riigile ja kohaliku omavalitsuse sektorile tegevuste ettevalmistamisse ja rakendamisse. Ka linnapiirkonna arengu kavandamisel maakonna arengustrateegias tuleb järgida juhendis toodud organisatsioonide ja huvigruppide kaasamise põhimõtteid.

Maakonna arengustrateegias linnapiirkonda käsitleva osa koostamisse tuleb kaasata kõik kohaliku omavalitsuse üksused, kelle haldusüksuse piiridesse linnapiirkonna territoorium jääb. Arengustrateegia linnapiirkonna osa koostamise koordineerimiseks on soovituslik komplekteerida linnapiirkonna erinevatest osapooltest temaatiline töörühm, milles keskse korraldaja roll on linnapiirkonna keskuslinnal. Linnapiirkonna temaatilise töörühma roll on jälgida maakonna arengustrateegia koostamise protsessis linnapiirkonda puudutava temaatika asjakohast kajastamist maakonna arengustrateegia protsessi vältel ideede kogumisel, süstematiseerimisel ja prioritiseerimisel.

# Arengustrateegia tegevuskava

* KOKS § 374 lg 2 „Maakonna arengustrateegial peab olema tegevuskava või valdkondlikud tegevuskavad, mis ei pea hõlmama kogu arengustrateegia kehtivuse perioodi.“
* KOKS § 374 lg 2 „Maakonna arengustrateegia tegevuskava peab olema kooskõlas maakonna kohaliku omavalitsuse üksuste eelarvestrateegiatega.“
* KOKS § 373 lg 6 „Maakonna arengustrateegia peab arvestama maakonnaplaneeringut. Maakonna arengustrateegia on üldplaneeringu koostamise alus.“

Tegevuskavva valitud tegevuste kogumid peavad loogiliselt tulenema arengustrateegia tekstis esile toodud prioriteetidest, kavandatavatest muutustest ja põhjendustest. Maakonna arengustrateegia uuendatud tegevuskavasse peaksid jõudma tegevused ja objektid, mille sinna lisamine on põhjendatud eelnevalt läbiviidud analüüsi tulemusel. Ühe eesmärgi saavutamiseks kavandatud tegevused peaks moodustama tervikliku tegevuste kogumi, mille elluviimine on kavandatud tegevuste prioriteetsusest lähtuvalt.

Tegevuskavas tuuakse kindlasti ära tegevused, mis toetavad arengustrateegia strateegilisi valikuid ja mis ületavad oma mõjualalt ühe KOV piire ja oleksid kogu maakonda hõlmava mõjuga. Tähtis on tegevuste omavaheline loogiline sidusus ehk integreeritus, st eesmärgi täitmiseks võib tihti olla vajalik teha nii investeeringuid kui ka viia ellu nn pehmeid tegevusi, seda ka mitme sektori koostöös.

Tegevuskavas kajastatakse kindlasti need olulisemad tegevused, mida rahastatakse KOKS § 61 lg 4 alusel maakonna arendustegevuseks eraldatud vahenditest, otseselt maakonna arengustrateegia elluviimiseks suunatud toetustest (PATEE, MATA) ja selleks otstarbeks eraldatud muudest maakonna eelarvelistest nn omavahenditest (nt KOV eelarvetest rahastatavad ühisinvesteeringud või KOV ülese mõjuga investeeringud).

Vastavalt KOKS § 373 lg 1 on maakonna arengustrateegia aluseks ka investeeringuteks toetuste taotlemisel ning vastavalt KOKS § 373 lg 11 võetakse arengustrateegiat arvesse riigieelarvest KOVdele juhtumipõhiste toetuste andmisel. Sellest tulenevalt peaks tegevuskava kajastama ka neid arendustegevusi/-projekte, mille elluviimiseks on kavas taotleda toetusi (nt riigieelarvest), juhul kui neid toetusi kasutatakse maakondliku tasandi koostööks. Seetõttu võiksid tegevuskavad kajastada vähemasti selles mahus maakondlikke ühistegevusi, millele soovitakse riigieelarvest toetust taotleda.

Kuna erinevate riigi toetusmeetmete valik kitseneb ning eelistatakse kompleksseid meetmeid, mille puhul sisulised valikud tuleb teha maakonnas, siis peab tegevuskava hakkama tugevamalt täitma ka prioriteetsete arendustegevuste kokkuleppimise rolli. Lisaks tavapärasele tegevuskava ülesehitusele on seekord tuleviku kavandamisel vajalik koostada rahastamist vajavate tegevuste puhul eraldi loetelu erinevate rahastusallikate kaupa: vt Näidis 1. Nendeks rahastusallikateks võivad olla KOVde eelarve, maakondlik arendusraha, MATA-meede, riigi (ministeeriumide) eelarve, EL tõukefondid jne.

Lokaalse mõjuga üksikprojektid, millele KOVid iseseisvalt toetusvõimalusi otsivad, ei tohiks kajastuda maakonna arengustrateegia tegevuskavas ning edaspidi jälgib RM ka omalt poolt, et selliste projektide puhul ei annaks erinevate ministeeriumite rakendatavate toetuste puhul nimeliselt maakonna tegevuskavas olemine sisult kohalikule projektile eelist hindamisel ega oleks abikõlblikkuse nõudeks. Eelistatud alternatiiviks on jälgida sellisel juhul arendusprojekti kooskõla maakonna arengustrateegia üldiste eesmärkidega.

## Avalike teenuste osutamiseks ja arendamiseks vajalike objektide ning investeeringuvajaduste kajastamisest tegevuskavas

Avalike teenuste puhul, mida omavalitsused soovivad ühiselt ja koostöös osutada ning arendada, on oluline võrgustikupõhine lähenemine ka tegevuskava tasandil. Tegevuskavasse on oodatud järgmised tegevused:

* teenusvõrgustiku tervikliku kontseptsiooni väljatöötamine, selle ajakohastamine ja täiendamine, sh vajalike alusanalüüside ja uuringute läbiviimine;
* digitaalsete või mobiilsete või muude nutikate lahenduste väljatöötamise, piloteerimise ja käivitamisega seotud tegevused;
* teenusvõrgustiku toimimiseks vajalikud muud uuringud, analüüsid, koolitused ja koostöötegevused;
* teenusvõrgustiku toimimiseks vajalike oskustega personali tagamiseks olulised tegevused (sh mitme omavalitsuse või mitme maakonna peale võimalikud lahendused, vajalikud õiguslikud ümberkorraldused, koolitused, koostöövõrgustike arendused);
* taristu optimeerimiseks (sh tarbijate arvuga vastavusse viimiseks ning ajakohase kvaliteedi tagamiseks) maakonna või maakondade ülese tervikliku lahenduse (kavandi) väljatöötamine;
* avaliku teenuse maakondliku või maakondade ülese võrgustiku kõigi kitsaskohtade terviklik välja toomine: tegevuskavas tuleks kajastada kõiki tegevusi, mis on vajalikud teenusvõrgustiku terviklikuks arendamiseks ja kvaliteetseks toimimiseks (sh võttes arvesse tarbijate arvu võimalikke muutusi):
  + vajalikud analüüsid, kavandid, terviklikud kontseptsioonid, uuringud;
  + konkreetse teenuse osutamiseks kõik vajalikud objektid, mis vajavad renoveerimist (prioritiseerituna vastavalt maakonna eelistustele);
  + konkreetse teenuse osutamiseks mittevajalikud objektid, mis vajavad lammutamist või ümberkujundamist teiste teenuste osutamise tarbeks;
  + teenusvõrgustiku kvaliteedi tõstmiseks / parema tegutsemise tagamiseks vajalikud pehmed tegevused, koostööprojektid, teenuse ümberkujundamise, personali väljaõppe või ühise värbamise tegevused jms;
  + üksikobjekti väljatoomine tegevuskavas on põhjendatud vaid kahel järgmisel juhul:
    - kui tegemist on avaliku teenuse võrgustiku viimase kitsaskoha lahendamisega ning kõik ülejäänud kitsaskohad on teenuse kvaliteetseks osutamiseks maakonnas juba lahendatud;
    - kui tegemist on maakonna (või territooriumi poolest mõnes suuremas maakonnas (nt Harjumaal) piirkonna) teenuse ainukese objektiga, millega on antud teenus maakonnas või piirkonnas tagatud (maakonna või piirkonna ainus raamatukogu, maakonnas või piirkonnas KOV-üleselt kokkulepitud suuremat tuge vajavate laste kool jne ).

# Märkused linnapiirkonna integreeritud tegevuskava kohta:[[27]](#footnote-27)

Harju, Ida-Viru, Pärnu ja Tartu maakonna arengustrateegia juurde koostatakse linnapiirkondade tegevuskava. Linnapiirkondade tegevustiku eesmärk on luua sidus meetmestik ühiselt kokku lepitud linnapiirkonna probleemidele reageerimiseks ning vältida tegevuste kavandamist ja rahastamist isoleeritult iga KOVi kaupa. Tegevuskava peab sisaldama tegevusi vähemalt uue EL rahastamisperioodi linnaarengu meetmete valdkondades võtmeinvesteeringute/piirkondliku tegevuste kogumi tasandil (konkreetne projektide valik võib toimuda hilisemas etapis vastavalt skeemile kohalduva toetuse andmise tingimuste regulatsioonile). Tegevuskavas võib terviklikuma vaate andmiseks parima teadmise juures EL tõukefondide raames toetatavaid tegevusi kombineerida muude vastava arenguväljakutse lahendamisele suunatud tegevustega. Kuigi kõiki linnapiirkondade tegevusi ei rahastata linnade säästva arengu meetmetest, võib tegevuskavas viidata kõikidele olulisematele sekkumistele asjaomases linnapiirkonnas. Linnapiirkonna tegevuskavas näidatakse eeldatav võtmeinvesteeringu/tegevuste toetussumma, kogumaksumus, panus väljund- ja tulemusnäitajatesse.

Linnapiirkonna tegevuskavasse võtmeinvesteeringute/tegevuste kogumi valikul lähtutakse järgmistest valikukriteeriumitest (projekti mõju meetme eesmärkide saavutamisele; projekti põhjendatus; projekti kuluefektiivsus; toetuse taotleja/saaja (ja partnerite) suutlikkus projekti ellu viia. Tegevuskava koostamise protseduuri täpsustatakse.

# Maakonna arengustrateegia seos teiste arengudokumentidega

## Seosed KOVde arengukavadega

* KOKS § 37 lg 41 „[Valla ja linna] arengukavad peavad arvestama maakonna arengustrateegiat.“
* KOKS § 373 lg 2 „Maakonna arengustrateegias ei kavandata arengut, mis on seotud vaid ühe kohaliku omavalitsuse üksuse haldusterritooriumiga ja millel ei ole puutumust teiste kohaliku omavalitsuse üksustega.“
* KOKS § 374 lg 2 „Maakonna arengustrateegia tegevuskava peab olema kooskõlas maakonna kohaliku omavalitsuse üksuste eelarvestrateegiatega.“

Arengud, mis on mõju, kavandamise ja rahastamise mõttes seotud üksnes ühe KOViga, peaksid olema kajastatud üksnes KOV arengukavas, mitte maakonna arengustrateegia tegevuskavas.

## Seosed olemasolevate ja koostatavate maakondlike arengudokumentidega

* KOKS § 373 lg 6 „Maakonna arengustrateegia peab arvestama maakonnaplaneeringut. Maakonna arengustrateegia on üldplaneeringu koostamise alus.“

Kehtivad maakonnaplaneeringud on kättesaadavad Rahandusministeeriumi hallataval veebilehel <https://maakonnaplaneering.ee/maakonna-planeeringud>, koostamisel olevate maakonnaplaneeringute info asub <https://www.rahandusministeerium.ee/et/ruumiline-planeerimine/maakonnaplaneeringud>. Kindlasti tuleb teadvustada väärtusi, mille säilimiseks on tingimused seatud juba maakonnaplaneeringutes: arvestama peab kavandatud tegevusi ja väärtuste säilimiseks seatud tingimusi. Samuti peaks maakonna arengustrateegia tegevuskava haakuma maakonnaplaneeringu tegevuskavaga. Tuginedes varasematele kogemustele on vajalik maakonna ja kohalike omavalitsuste arengudokumentide (sh linnade ja valdade üldplaneeringute) parema seotuse huvides arengustrateegia uuendamisse kaasata ka KOVde planeerijad.

Riigi rahaliste toetustega seotud ja samuti lähiajal loodavate uute LEADER-tegevusgruppide strateegiate üheks sisendiks on maakondade arengustrateegiad ning KOV arengukavad, et tagada sama territooriumi ulatuses rakendatavate strateegiate sidusus. LEADER-tegevusgrupi strateegiad peavad arvestama nii maakonna arengustrateegia kui KOV arengukava eesmärkidega. LEADER-tegevusgrupi strateegiale on ette antud kindlad valdkondlikud eesmärgid, mida lahendatakse kohalikule tasandile kõige sobivamal viisil. Püstitatud eesmärgid võivad erineda maakonna arengustrateegias seatutest, kuid ei tohiks olla omavahel vastuolus. LEADER-strateegiad peaksid täpsustama, milliste maakonna arengustrateegia eesmärkide saavutamiseks on kõige sobivam kasutada kogukondlikku algatust ning mis saavad olema täiendavaks ressurssiks, mida on võimalik piirkonnas püstitatud eesmärkide saavutamiseks kasutada. Oluline on, et maakonna arengustrateegiate uuendamisel ja uute LEADER-strateegiate koostamisel oleks tagatud eestvedajate omavaheline tihe koostöö.

## Riigi valdkondlike arengukavadega arvestamine

* KOKS § 373 lg 10 „Maakonna arengustrateegia koostamisel arvestatakse riigi valdkondlikke arengukavasid ja kirjeldatakse, kuidas maakonna arengustrateegiaga panustatakse riigi valdkondlikes arengukavades seatud eesmärkide saavutamisse.“

Maakonna arengustrateegia eesmärgid ja tegevustik peavad olema kooskõlas riigi valdkondlike arengukavade eesmärkidega. Arengukava tekstis peaks olema välja toodud seos nende uute valdkondlike arengukavadega, mille eesmärkide saavutamisse on panus kõige otsesem ning kõige selgemas seoses maakonna arengustrateegia eesmärkidega. Eesti arengut suunab 46 strateegilist dokumenti, mille nimetused, õiguslik staatus, sisuline ülesehitus, eesmärgistatus ja seostatus eelarvega on erinev. Ülevaade riiklike arengukavade kohta on leitav Vabariigi Valitsuse kodulehel: <https://www.valitsus.ee/et/eesmargid-tegevused/arengukavad>.

Arengustrateegia uuendamisel tuleks arvesse võtta strateegia „Eesti 2035“ raames kaardistatud arenguvajadusi, strateegilisi sihte ning kavandada piirkonna tasandi panust Eesti üldiste arengueesmärkide saavutamisse ning olulisemate muutuste saavutamisse ühiskonnas.

# Maakonna arengustrateegia uuendamise korraldus, uuendatud arengustrateegia elluviimine ja seire ning tegevuskava ajahorisont

Seadusandja on jätnud teadlikult maakonna arengustrateegia koostamise ja uuendamise täpsemate menetlusreeglite kokkuleppimise kohalike omavalitsuste enesekorraldusõiguse küsimuseks, mis tuleb koha peal koostöös otsustada. Üldine menetluskord on nähtud ette KOKS § 374.

Seekordsel maakonna arengustrateegia uuendamise protsessil on oluline rõhk kaasamisel ja selle läbi saavutatud arengudokumendi paremal kvaliteedil.

Linna- või vallavalitsus korraldab või volitab koostööorganit (ehk MAROt) korraldama avalike arutelude kaudu kõigi huvitatud isikute kaasamise maakonna arengustrateegia uuendamisse. KOV elanike ja muude huvitatud isikute võimalused olla kaasatud maakonna arengustrateegia ja selle tegevuskava koostamisse või uuendamisse on oluliselt mitmekesisemad kui KOV elanike tavapärane osalemine valijana kohaliku omavalitsuse volikogu valimistel. Elanikud ja muud huvitatud isikud saavad arengustrateegia ja selle tegevuskava uuendamise osas esitada omapoolseid ettepanekuid ja märkusi ning osaleda korraldatavatel avalikel aruteludel. Kuna volikogu istungid on avalikud (juhul kui ole vastupidiselt otsustatud), siis saavad kõik huvilised soovi korral kuulajana ka volikogu istungitel osaleda. Sageli teevad KOVd volikogu istungitest ka veebi ülekandeid, mis on kõigile jälgitavad ja järele vaadatavad.

Volikogu võib moodustada nii alatisi kui ka ajutisi komisjone, mil volinikel ja komisjonide töösse kaasatud volikoguvälistel liikmetel on võimalus muude ülesannete kõrval anda omapoolne panus maakonna arengustrateegia uuendamisse. Elanikke saab kaasata volikogu komisjonide (v.a revisjonikomisjon) töösse ka siis, kui nad ei ole kandideerinud KOV volikogu valimistel või ei ole osutunud valituks. Reeglina on kohalikes omavalitsustes moodustatud majandus-, arengu- ja rahanduskomisjonid, kes kujundavad volikogu istungite eel seisukohad volikogu päevakorda minevate küsimuste osas koos omapoolse seisukohaga, et kas vastavat eelnõud toetada või mitte ja tehes vajadusel muudatusettepanekuid.

Arengustrateegia koostamisel on vajalik kaasata kohaliku kogukonna huvitatud isikuid, samuti peab arengustrateegia eelnõu olema linna või valla kodulehel (veebilehel) avalikustatud minimaalselt kaheks nädalaks. Töörühmade koosolekute, arenguseminaride ja –konverentside toimumisest, nagu ka MARO ja kohaliku omavalitsuse volikogu poolsest arengustrateegia uuendamise algatamise otsusest on vajalik teavitada nii maakonna siseselt erinevate sektorite esindajaid kui ka maakonnaväliseid koostööpartnereid.

Maakonna arengustrateegia menetlemiseks volikogu komisjonides on soovitav järgida korralist ajakava, st arvestada tuleb, et reeglina toimuvad volikogu istungid kord kuus ning komisjonid kogunevad volikogu istungi eel volikogule ettevalmistatavate küsimuste osas seisukoha võtmiseks. Oluliste ja kiireloomuliste küsimuste arutamiseks on volikogu esimehel võimalus kutsuda kokku ka volikogu nn erakorralisi istungeid.

Arengustrateegia ja selle tegevuskava ning volikogu ja volikogu komisjonide istungite protokollid arengustrateegia ja selle tegevuskava menetlemise kohta avaldatakse linna või valla kodulehel seitsme tööpäeva jooksul arengustrateegia ja selle tegevuskava vastuvõtmisest arvates.

Kahtlemata on elanike aktiivsema osalemise eelduseks ka informeeritus linna- või vallavolikogu ning linna- või vallavalitsuse tööst ja otsustest. Vastavalt KOKSile peavad volikogu istungite ning volikogu ja valitsuse komisjonide koosolekute protokollid olema igaühele kättesaadavad linna või valla põhimääruses sätestatud korras (KOKS § 23 lg 5).

Enamkasutatavad teavituskanalid on maakonna arengustrateegia uuendamisel MARO ja omavalitsuse koduleht ja regulaarselt ilmuv maakonnaleht ja KOVi ajaleht (infoleht). Paljud omavalitsuste volikogud kasutavad oma töös ka kohaliku omavalitsuse / volikogu infosüsteemi VOLIS (www.volis.ee). See võimaldab varakult tutvustada volikogu eelnõusid ja nende arutelu käiku ning avab võimaluse elanikel esitada oma ettepanekuid eelnõude täiendamiseks ja muutmiseks. Lisaks eespool märgitud traditsioonilistele infokanalitele on täiendavaks infoallikaks erinevad sotsiaalmeedia võimalused.

Maakonna arengustrateegia uuendamiseks on soovitav erinevate osapoolte parema kaasamise ja tagasiside saamise huvides jätta pärast 17.10.2021 toimuvaid kohalike omavalitsuste valimisi piisav aeg, et maakonna arengustrateegia uuendatud versiooni jõutaks enne kohaliku omavalitsuse volikogudes arutamist arutada ka erinevates volikogude komisjonides.

Volikogu istungi kutsub kokku selle esimees või tema asendaja vastavalt volikogu poolt kehtestatud töökorrale. Volikogu istungi peab kokku kutsuma ka linna- või vallavalitsuse või vähemalt veerandi volikogu koosseisu ettepanekul ühe kuu jooksul vastava taotluse saamisest (KOKS § 43 lg 1 ja 4). Viimasel juhul saab taotleda seega ka volikogu erakorralist kogunemist mõne olulise küsimuse kiireloomuliseks arutamiseks. Vajadusel tuleb ka maakonna arengustrateegia menetlusel kutsuda volikogu istung kokku ka korraliste istungite vahelisel ajal. Eelnõu läbimiseks tuleb planeerida vähemalt kaks lugemist, sest tegemist on olulise strateegilise dokumendiga, mille puhul peab volikogu liikmetel ja võimalusel ka kohalikel elanikel ning huvirühmade esindajatel olema õigus esitada muudatusettepanekuid. Samuti peab muudatusettepanekute esitamiseks jätma aja ka seetõttu, et teised maakonna KOVd jõuaksid ka muudatused lõpphääletusele minevasse eelnõusse sisse kirjutada. Pärast muudatusettepanekute läbivaatamist paneb istungi juhataja eelnõu lõpphääletusele. See eeldab, et kõik maakonna KOVide volikogud oleksid jõudnud maakonna arengustrateegia tekstid enne lõpphääletusele minemist omavahel ühtlustada.

Maakonna arengustrateegia elluviimine toimub vähemalt 4-aastaseks perioodiks koostatud arengustrateegia tegevuskava alusel. Arengustrateegia nüüdsel uuendamisel koostatakse lähiaastate tegevuskava vähemalt aastateks 2021-2024. Loomulikult on vajadusel (vähemalt teatud valdkondade (nt tehniline taristu) osas) võimalik koostada pikem ajavaade.

Tegevuskava maakonna arengustrateegia elluviimiseks võib esitada strateegia territooriumi KOVde volikogudele kinnitamiseks koos maakonna arengustrateegia eelnõuga (volikogu määruse eelnõu lisana) või eraldi dokumendina (volikogu otsuse eelnõu) hiljemalt 3 kuud pärast maakonna arengustrateegia kinnitamist.

See, millises vormis tegevuskava heaks kiidetakse, sõltub maakonna arengustrateegia uuendamise käigus kokkulepitust.

Maakonna arengustrateegia elluviimist ja seire teostamist koordineerib vastavas maakonnas nimetatud MARO. Arengustrateegia elluviimise korraldamisse on vajalik kaasata maakonna omavalitsused ja teised partnerid - näiteks varem arengustrateegia väljatöötamiseks moodustatud strateegia koostamise juhtrühm.

1. Maakonna arengustrateegia koostamise juhend. 03.12.2018. [↑](#footnote-ref-1)
2. Riigi strateegilised sihid on valdkonnaülesed suured eesmärgid, mille poole Eesti ühiskond liikuma peab. Strateegilised sihid seatakse esmakordselt riigi pikaajalise arengustrateegia „Eesti 2035“ dokumendiga. Strateegilistesse sihtidesse panustavad kõik valdkonna arengukavad ja programmid, millest tuleb lähtuda valdkonna arengukava ja programmi väljatöötamisel ja/või uuendamisel . Samuti on selle raames kokku lepitud vajalike muutuste elluviimise tegevuskava, mis koosneb strateegiliste sihtide saavutamiseks vajalikest olulisematest muudatustest. Iga valdkonna arengukava eesmärgid ja mõõdikud peavad panustama strateegilistesse sihtidesse ja mõõdikutesse ning toetama tegevuskava elluviimist oma valdkonnas.

   Pikaajaline arengudokument „Eesti 2035“ sõnastab Eesti 5 strateegilist sihti:

   o Inimene - Eestis elavad arukad, tegusad ja tervist hoidvad inimesed.

   o Ühiskond - Eesti ühiskond on hooliv, koostöömeelne ja avatud.

   o Elukeskkond - Eestis on kõigi vajadusi arvestav, turvaline ja kvaliteetne elukeskkond.

   o Majandus - Eesti majandus on tugev, uuendusmeelne ja vastutustundlik.

   o Riigivalitsemine - Eesti on uuendusmeelne, usaldusväärne ja inimesekeskne riik. [↑](#footnote-ref-2)
3. <https://heakodanik.ee/sites/default/files/files/Kaasamine%20avalikus%20sektoris%20ja%20vabakonnas.pdf>. [↑](#footnote-ref-3)
4. Täpsem seletus teemavaldkondade kohta on toodud Maakonna arengustrateegia koostamise juhendis (03.12.2018) lk-l 10. [↑](#footnote-ref-4)
5. Alljärgnev detailne loetelu võib olla vajadusel üheks aluseks eraldi koostatava maakonna valdkondliku arengukava koostamisel. [↑](#footnote-ref-5)
6. Teenusvõrgu terviklik vaade võib olla maakondade ülene. [↑](#footnote-ref-6)
7. Kahaneva elanikonnaga piirkondades on järjest olulisem kõigi teenuste puhul maakondade ülene koostöö efektiivse/kasumliku teeninduspiirkonna saavutamiseks. Peamiste KOV teenuste osas oleks mõistlik pakkuda analüüse/äriplaane selle kohta, millise klientide arvu ja kulu-/hinnataseme juures on realistlik mingit teenust pakkuda. [↑](#footnote-ref-7)
8. <https://www.hm.ee/sites/default/files/haridusvaldkonna_arengukava_2035_29.10.2020_riigikogusse.pdf> [↑](#footnote-ref-8)
9. <https://www.riigikantselei.ee/et/valitsuse-toetamine/strateegia-eesti-2035/materjalid> [↑](#footnote-ref-9)
10. <https://www.riigikogu.ee/tegevus/eelnoud/eelnou/6c22b8af-aca3-4ee9-b24c-227b28f76291/Riigikogu%20otsus%20_Riigireformi%20elluviimisest_> [↑](#footnote-ref-10)
11. [↑](#footnote-ref-11)
12. Punktides 1.2-1.4 käsitletud eelnõudes märgitut saab arvestada pärast vastavate õigusaktide vastuvõtmist. [↑](#footnote-ref-12)
13. „Tähelepanekud kohalikele omavalitsustele koolivõrgu ümberkorraldamise otsuste tegemisel“ [↑](#footnote-ref-13)
14. Arendus- ja koolitusvajadusel saab tugineda ja KOV ametnike ja juhtide koolitusvajaduse prognoosile, mis hetkel on uuendamisel (valmib aprill 2021), eelmine KOV ametnike koolitusvajaduse analüüs ja prognoos (2015) on kättesaadav: <https://www.rahandusministeerium.ee/system/files_force/document_files/kov_kompetentsi_loppanaluus.pdf?download=1> [↑](#footnote-ref-14)
15. Teatud maakondade (nt Raplamaa) puhul on domineerib või on väga oluliseks ka maakonnaülene pendelränne. [↑](#footnote-ref-15)
16. Alljärgnev loetelu võiks olla üheks aluseks maakonna ettevõtluse arengukava koostamisel. [↑](#footnote-ref-16)
17. Tähtis aspekt on detailplaneerimise menetlemise aeg (keskmiselt, minimaalselt, maksimaalselt). [↑](#footnote-ref-17)
18. Seetõttu tuleks kavandatavate tööstusalade juurde lisada info nii valmimisaja kui ka kavandatava infra kohta (el.võimsus, vesi-kanal võrgu kavandatavad võimsused (kas piisab näiteks toiduainetetööstusele), teedevõrk, internetiühenduste kiirus, jmt). [↑](#footnote-ref-18)
19. Kui sõnastada info tööstusalade kohta tervikliku väärtuspakkumisena (nt arendusdokumendi lisades), siis saavad selle aluseks võtta ettevõtjad ise ja neile infot vahendavad maakondlike arenduskeskuste investorkonsultandid, EAS Välisinvesteeringute Keskus, Eesti välisesindajad. [↑](#footnote-ref-19)
20. Eespool toodud loetelu võib olla aluseks maakonna sotsiaalse taristu alase arengudokumendi koostamisel. [↑](#footnote-ref-20)
21. Alljärgnev osa kogu siinkohal väljapakutud sügavamas ulatuses võib olla üheks aluseks maakonna ettevõtluse arengukava koostamisel. [↑](#footnote-ref-21)
22. Kliimapoliitika põhialused aastani 2050 https://www.envir.ee/et/eesmargid-tegevused/kliima/kliimapoliitika-pohialused-aastani-2050-0 [↑](#footnote-ref-22)
23. Eesti riiklik energia- ja kliimakava aastani 2030 https://www.mkm.ee/et/eesmargid-tegevused/energeetika/eesti-riiklik-energia-ja-kliimakava-aastani-2030 [↑](#footnote-ref-23)
24. Kliimamuutustega kohanemise arengukava aastani 2030 https://www.envir.ee/sites/default/files/kliimamuutustega\_kohanemise\_arengukava\_aastani\_2030\_1.pdf [↑](#footnote-ref-24)
25. Täpsustav märkus - hetkel käib arutelu, et maakondades, kus asuvad suuremad linnapiirkonnad, tuleks maakonna arengustrateegia ühe lisana koostada linnapiirkonna tegevuskava vastavalt käsitletud teemavaldkondadele. [↑](#footnote-ref-25)
26. Linnaline asustuspiirkond – asula, kus enamik elanikest elab piirkonnas, kus rahvastikutihedus on suurem kui 1000 inimest km2 kohta ja rahvaarv sellise tihedusega piirkondades on suurem kui 5000 inimest. Piirkondade määramisel tiheduse ja rahvaarvu järgi on kasutatud ruutkaardi andmeid. [↑](#footnote-ref-26)
27. Täpsustav märkus - hetkel käib arutelu, et maakondades, kus asuvad suuremad linnapiirkonnad, tuleks maakonna arengustrateegia ühe lisana koostada linnapiirkonna tegevuskava vastavalt käsitletud teemavaldkondadele. [↑](#footnote-ref-27)